STK høyspenningslaboratorium

STK høyspenningslaboratorium var et test- og forskningsbygg tilknyttet Standard Telefon og Kabelfabrik (STK) på Økern i Oslo, oppført i 1947. Bygget har adresse Kabelgata 24. I tilknytning til laboratoriet ble det satt opp et sidebygg for kontorer og fysiske laboratorier. Sidebygget har fem etasjer. Arkitektfirmaet Bjercke og Eliassen tegnet byggene. Bygningene står på Byantikvarens gule liste. Laboratoriet ble i 2002 renovert til kontorbygg av Aberdeen Asset Management. I 2013 ble bygget rehabilitert som undervisningsbygg med klasserom og lærerarbeidsplasser for Kuben videregående skole. Det renoverte skolebygget har inngang 50 meter øst for hovedbygget til Kuben, og har fått navnet BiKuben.

Den opprinnelige fasaden på høyspenningslaboratoriet og kontorbyggene var pusset betong. Byggets fasade ble senere kledd med rød teglstein, uten at den spesielle formen på bygningen ble endret. Bygget er på 5 700 m² over fem etasjer. Bygget ble totalrehabilitert i 2002 av daværende eier, Aberdeen Asset Management. De pusset opp bygget som kontorlokaler til utleie. I 2012 inngikk Oslo kommune ved Undervisningsbygg en 25 års leieavtale med Aberdeen.

Kuben videregående skole
Siden 2013 har bygget vært tilholdssted for det meste av de studiespesialiserende tilbudene til Kuben videregående skole, samt IKT-servicefag, og bygget har fått navnet BiKuben. Deler av sidebygget ble innlemmet i BiKuben og bygget dimensjonert for ca 450 elever. Den femte etasjen ble ikke tatt i bruk siden den ikke hadde universell utforming og ikke hadde tilgang for alle, inkludert rullestolbrukere. Deler av undervisningen til elevene foregår i hovedbyggets spesialrom. BiKuben har egne rom for kroppsøving i lokalene med blant annet 4 meters klatrevegg og 8 meters buldrevegg. I fjerde etasje er det et auditorium for 150 personer med eget vrimleareal, personalkantine og en rekke mindre grupperom. Etasjen er mye brukt til kompetanseheving og sosiale aktiviteter for skolens personale.

Høsten 2019 ble bygget i Kabelgata 22 innlemmet i BiKuben. Bygget har også 5 etasjer og gir tilgang til resten av femte etasje som ikke har hatt universell tilgang fra Kabelgata 24. I de nye lokalene er det undervisning for 275 voksne elever innen helse- og oppvekstfag, med rom utstyrt med det siste innen velferdsteknologi. I de to første etasjene er det ordinære undervisningsrom, grupperom, vrimlearealer og kontorer for administrasjon og ledelse.

Referanser 

Byggverk i Oslo
Økern
Kuben videregående skole
Utdanningsinstitusjoner etablert i 2013
Byggverk fullført i 1947
Andreas Bjercke
Georg Eliassen
Kabelgata (Oslo)